arnastofnun/IGC-2024 huggingface dataset:
Gautlönd

Frá Laxárdalsafleggjara 848 í Mývatnssveit um Gautlönd að Hörgsdal á Fljótsheiði.

Þetta er gamla reiðleiðin.

Gautlönd eru gamalgróið menningarsetur. Jón Sigurðsson á Gautlöndum var lengi alþingismaður og forustumaður í samvinnuhreyfingunni á upphafsárum hennar. Sonur hans, Sigurður Jónsson var einnig þingmaður og forustumaður í samvinnuhreyfingunni.

Byrjum á þjóðvegi 1 í Mývatnssveit við þjóðveg 848 norður Laxárdal. Förum beint suður um Arnarvatn að Gautlöndum í Mývatnssveit. Þaðan beint vestur að eyðibýlinu Hörgsdal á Fljótsheiði.

11,1 km

Þingeyjarsýslur

Nálægir ferlar: Mývatnsheiði, Engidalur, Sandvatn, Mývatnsrif, Krákárbotnar.

Nálægar leiðir: Hörgsdalur, Sandfell, Hrísheimar.

Skrásetjari: Jónas Kristjánsson

Heimild: Jónas Kristjánsson
Gaukshöfðavað

Frá Gaukshöfða í Gnúpverjahreppi að Skarfanesi í Landsveit.

Gaukshöfðavað er efsta vaðið á þessum slóðum og það, sem sjaldnast er farið, enda oftast ófært, þótt það sé feiknarlega breitt. Eingöngu má fara þetta vað undir leiðsögn staðkunnugra manna og á traustum vatnahestum. Hafa þarf samband við Búrfellsvirkjun um vatnsmagn í Þjórsá.

Sagan segir, að bræður tveir, sem áttu bara einn hest, hafi lengi notað Gaukshöfðavað þannig, að annar teymdi og hinn sat hestinn. Hét sá Bergsteinn, sem jafnan óð.

Förum frá Gaukshöfða einn kílómetra suðvestur með þjóðveginum, þar sem hann liggur yfir á. Þaðan er farið austur á grundirnar með ánni og áfram beint í austur á Gaukshöfðavaði yfir Þjórsá, heldur á móti straumi. Frá landi austan vaðs er stutt leið suðaustur að eyðibýlinu í Skarfanesi.

8,0 km

Árnessýsla, Rangárvallasýsla

Ekki fyrir hesta

Ekki fyrir göngufólk

Nálægar leiðir: Hagavað, Skarðsfjall, Skarfanes.

Skrásetjari: Jónas Kristjánsson

Heimild: Herforingjaráðskort
Garpsdalur

Frá Garpsdal hringleið um Garpsdal.

Byrjum á þjóðvegi 602 á Garpsdalsmelum í Gilsfirði. Förum hringleið um Garpsdal austan og vestan Múlaár og förum upp fyrir Garpsdalsvatn.

5,8 km

Vestfirðir

Skrásetjari: Jónas Kristjánsson

Heimild: Útivistarkort
Gamlaeyri

Hringleið frá Snorrastöðum í Hnappadal yfir Saltnesál og um Gömlueyri.

Þessi leið er eingöngu fyrir hestamenn, því að of fljótt fellur að og nýtist ekki göngufólki. Hestar fást leigðir á Snorrastöðum.

Saltnesáll er erfiðasta vatnsfall á Löngufjörum og hættulegastur ferðamönnum, því að vöð eru breytileg. En hann er mjór, svo að sullast má yfir hann á sundi, ef ekki vill betur. Saltnesáll kemur úr lindum í Eldborgarhrauni. Hér reið Þórður kakali 1242 á flótta undan Kolbeini unga, svo sem segir í Sturlungu, og slapp yfir Saltnesál áður en flæddi að. Gamlaeyri var áður þekktur rekastaður og mörg skip hafa strandað þar á síðustu öld, einkum erlend fiskiskip. Þar á meðal tvær franskar skútur árið 1870. Eyrin er fimm kílómetra langur skeiðvöllur.

Förum frá Snorrastöðum niður með Kaldá að vestanverðu og síðan aðeins til vesturs með fjörunni, áður en við förum út á hana. Förum skammt utan við yztu tanga til vesturs unz við komum að Saltnesál. Algengast er að fara yfir hann 50-100 metrum frá landi. Hér hafa orðið slys á hestum og stundum legið við slysum á fólki. Einnig er hægt að krækja upp í landið fyrir álinn og fara þá varlega milli pytta. Þegar við erum komin vestur yfir álinn, förum við beint til suðurs vestan við Öskjugrasey og alla leið suður á Gömlueyri. Við förum yfir á eyrina sjávarmegin og síðan eftir henni endilangri til norðvesturs eins langt og við viljum. Að því búnu förum við aftur til lands, venjulega til norðausturs í átt að Viðarhólma. Stefnum svo til austurs á Saltnesál, förum yfir hann á sama stað og áður og síðan sömu leið til baka í Snorrastaði.

22,3 km

Snæfellsnes-Dalir

Ekki fyrir göngufólk

Skálar:

Snorrastaðir: N64 46.558 W22 17.969.

Nálægir ferlar: Saltnsáll, Hítará, Múlavegur.

Nálægar leiðir: Skjólhvammsgata.

Skrásetjari: Jónas Kristjánsson

Heimild: Jónas Kristjánsson
Galtardalur

Frá Tungu á Fellsströnd um Galtardal á leið um Villingadal.

Förum frá Stóru-Tungu austur allan Galtardal, norður og upp úr botni hans, vestan Þverfjalls, norður í Villingadal á Skarðsströnd. Þar er leið um Skarðsströnd og leið í Skeggaxlarskarð.

13,1 km

Snæfellsnes-Dalir

Nálægar leiðir: Fellsströnd, Tungumúli, Búðardalur, Skeggaxlarskarð.

Skrásetjari: Jónas Kristjánsson

Heimild: Glaður, hestamannafélag
Galtafellsleið

Frá Núpstúni að Hruna í Hrunamannahreppi.

Þetta var áður þjóðleið til Flúða og jafnvel farin á bílum í upphafi bílaaldar. Nú er ekki lengur ekið með austurhlið dalsins, heldur vesturhlið hans frá Galtafelli að Miðfelli og þaðan til Flúða. Frá Galtafelli er Einar Jónsson myndhöggvari.

Förum frá Núpstúni með fjallsrótum Núpstúnskistu og Galtafells, framhjá Smárahlíð og Galtafelli, og áfram norður með vesturhlíðum Galtafells að sumarbústöðum í Selholti. Förum þar eftir vegi vestur að þjóðvegi 344. Förum norðaustur með þeim vegi að þverleið til Hruna.

8,9 km

Árnessýsla

Nálægir ferlar: Litla-Laxá.

Nálægar leiðir: Sólheimar, Stóru-Laxárvað, Hrunamannahreppur.

Skrásetjari: Jónas Kristjánsson

Heimild: Herforingjaráðskort
Gagnheiði eystri

Frá Háafossi á Fjarðarheiði um Gagnheiði til Háuhlíðar á Mjóafjarðarheiði.

Léttara er að fara frá Efri-Staf af þjóðvegi 93, fremur en hjá Háafossi, því að þá losnar maður við bratta brekku í Múla. Þá er leiðin 6,4 km.

Fyrr á öldum fóru Seyðfirðingar þessa leið til Reyðarfjarðar.

Byrjum við þjóðveg 93 á Fjarðarheiði við Háafoss efst í brekkunum vestan Seyðisfjarðar. Förum til suðurs fyrir vestan norðurenda Endahnjúks og áfram upp á Gagnheiði, mest í 900 metra hæð. Þaðan til suðurs fyrir vestan Innri-Þverártind og suður með Barnám að þjóðvegi 953 á Mjóafjarðarheiði við Háuhlíðar efst í brekkunum vestur af Mjóafirði.

6,4 km

Austfirðir

Nálægar leiðir: Drangaskarð.

Skrásetjari: Jónas Kristjánsson

Heimild: Árbækur Ferðafélagsins
Gagnheiði

Frá Skógarhólum í Þingvallasveit að Gilstreymi í Lundareykjadal.

Leiðin er svo fáfarin í seinni tíð, að reiðgötur eru víða ekki sýnilegar lengur. En auðvelt er að rekja sig eftir landslaginu, ef skyggni er sæmilegt. Minni truflun er á þessari leið en á Uxahryggjum. Gott væri, að hestamenn með rekstur sinntu henni betur. Gamla leiðin liggur norður frá Svartagili, en léttara kann að vera að fara fyrst frá Svartagili um kílómetra vestur eftir jeppaslóð áður en beygt er til norðurs. Þannig dreifist brattinn betur.

Þetta er gömul þjóðleið milli Suðurlands og Vesturlands. Í Sturlungu er sagt frá för Órækju Snorrasonar og Sturlu Sighvatssonar um Gagnheiði á Þingvöll með fimmhundruð manna liði 1236 til að hefna Snorra Sturlusonar. Gagnheiðarvegur er styttri leið milli byggða en Uxahryggir og Sandkluftir. Öldum saman riðu Vestlendingar þessa leið til Alþingis á Þingvöllum.

Förum frá Skógarhólum í Þingvallasveit í 140 metra hæð eftir afleggjara vestur fyrir Biskupsbrekkur og síðan norður að bænum Svartagili. Vörður á vesturbrún Svartagils vísa veginn. Við förum þar upp á kambinn og síðan eftir honum inn á Gagnheiði austan Súlnabergs. Höldum okkur nálægt berginu. Þar heitir Gagnheiðarvegur. Förum beint norður fyrir endann á Súlnabergi í 580 metra hæð og síðan niður brekkurnar og vestur fyrir Krókatjarnir þrjár, sem eru austan og ofan við Hvalvatn. Áfram þvert yfir veginn að Hvalvatni og frá honum til norðurs vestan við Hrosshæðir. Þar er hlið á girðingu, sem liggur niður í Hvalvatn. Síðan vestan við Kvígindisfell, yfir Kvígindisfellshala og niður Selhæðir að austurenda Eiríksvatns. Norður fyrir vatnið, meðfram Eiríksfelli, yfir jeppaveginn niður í Skorradal og síðan yfir Lágafell að þjóðvegi 52 við Gilstreymi í Lundareykjadal í Borgarfirði.

22,1 km

Árnessýsla, Borgarfjörður-Mýrar

Nálægir ferlar: Bláskógaheiði.

Nálægar leiðir: Eyfirðingavegur, Hrafnabjörg, Biskupavegur, Skógarkot, Lyngdalsheiði, Selkotsvegur, Kóngsvegur, Leggjabrjótur, Teigfell, Skorradalur, Kúpa, Grillirahryggur, Helguvík.

Skrásetjari: Jónas Kristjánsson

Heimild: Herforingjaráðskort
Gaflfellsheiði

Frá Búðardal í Dölum um Gaflfellsheiði að Snartartungu í Bitrufirði.

Forn leið milli Hvammsfjarðar í Dölum og Bitrufjarðar á Ströndum. Heiðin er að mestu gróin. Hennar er getið í Eyrbyggju, þar sem sagt er frá aðför Snorra goða, Sturlu Þjóðrekssonar og um áttatíu fylgismanna þeirra að óeirðamanninum Óspaki á Óspakseyri í Bitrufirði, sem hafði um sig flokk ribbalda. Felldu þeir Óspak og tvístruðu óaldarflokknum. Sturlunga segir, er Þorvaldssynir Vatnsfirðingar riðu suður Gaflfellsheiði 1229 í Sauðafellsför í aðför að Sturlu Sighvatssyni. Hann var ekki heima, en Þorvaldssynir unnu hervirki á Sauðafelli. Fræg eru orð Sturlungu um viðbrögð Sturlu, sem spurði, hvort Solveigu, konu hans, hefði verið mein gert. Honum var sagt, að svo væri ekki. “Síðan spurði hann einskis” segir Sturlunga.

Förum frá hesthúsahverfinu í Búðardal með þjóðvegi 60 norður í Ljárskóga og þaðan norðvestur veiðiveg upp með Fáskrúð að austanverðu. Við eyðibýlið Ljárskógarsel förum við áfram norður dalinn, fyrst austan Fáskrúðar og svo vestan árinnar. Síðan förum við áfram norður fyrir austan Lambafell, um leitarkofann Ljárskógaheiði við Hvanneyrar og meðfram Stiklukvísl upp á Gaflfellsheiði í 320 metra hæð austan við Orrustuhryggi. Þar erum við milli Gaflfells að vestan og Stóravatns að austan. Áfram förum við norður milli Hrútafells að vestan og Rjúpnafells að austan og niður í Brunngilsdal. Þangað niður förum við nokkuð bratt niður með Heiðargili að vestanverðu. Í gilinu er Heiðargilsfoss. Niðri í dalnum mætum við leið ofan af Hölknaheiði. Þar er eyðibýlið Brunngil og þangað liggur erfið dráttarvélaslóð úr byggð. Förum dalinn fyrst norður og síðan norðaustur um Gullbárðarflóa og austur fyrir endann á Tungumúla. Þar komum við í hlað á Snartartungu í Bitrufirði á Ströndum.

43,4 km

Snæfellsnes-Dalir, Vestfirðir

Skálar:

Ljárskógaheiði: N65 17.150 W21 32.708.

Nálægir ferlar: Miðdalir, Lækjarskógarfjörur, Hróðnýjarstaðir, Fáskrúð, Snartartunguheiði.

Nálægar leiðir: Hvammsfjörður, Botnalaxhæðir, Hölknaheiði.

Skrásetjari: Glaður, hestamannafélag

Heimild: Glaður, hestamannafélag
Fönn

Frá Þuríðarstöðum í Eyvindardal í Fagradal um Fönn til Neskaupstaðar í Norðfirði.

Mikilúðlegt útsýni er ofan af Fönn. Fannardals er getið í Droplaugarsonasögu. Þaðan er svonefndur Fannardalskross frá miðöldum. Til skamms tíma var meiri jökull á Fönn og þá var oft erfitt að fara þar yfir með hesta. Árið 1865 lentu þrír ferðamenn í hríð og grófu sig í fönn. Á þriðja degi komust tveir þeirra til byggða, en einn varð úti. Frægt er, þegar rúmlega tvöhundruð sláturfjár var rekið yfir heiðina haustið 1932, en það gekk slysalaust.

Förum frá Þuríðarstöðum suðaustur Tungudal og upp úr Urð í dalbotni á Urðarflöt á Eskifjarðarheiði. Þar sveigjum við austur og upp á Fönn í 1000 metra hæð norðan Fannarhnúks . Þaðan förum við áfram austur með Norðfjarðará niður Fannardal að brúnni á þjóðvegi 92 yfir ána. Skammt er þaðan austur í Neskaupstað.

22,3 km

Austfirðir

Nálægar leiðir: Eskifjarðarheiði, Búðará, Viðfjörður, Drangaskarð, Helgustaðaskarð.

Skrásetjari: Jónas Kristjánsson

Heimild: Árbækur Ferðafélagsins
Furufjarðarnúpur

Frá Þaralátursfirði fyrir Furufjarðarnúp til Furufjarðar.

Þessi leið er ekki fær hestum, en var mikið farin, þegar Svartaskarð var ófært á vetrum.

Milli Furufjarðar og Núpsins eru leifar fjárréttar í Sandshorni. Ofan réttarinnar eru holur í bergi, þar sem goskvikan hefur harðnað utan um trjáboli, sem síðan hafa eyðst.

Byrjum við ósinn í Þaralátursfirði. Förum um stórgrýtisurð norður með Þaralátursfirði og síðan um sléttar og grónar eyrar. Á utanverðu nesinu förum við um hvíta skeljasandsfjöru fyrir klettana Könnu og Kerlingu. Þar verðum við að sæta sjávarföllum. Síðan förum við um stórgrýtta Saltvíkururð suðvestur með Furufirði. Næst komum við að Ófæru, þar sem við klöngrumst upp á hrygg og förum varlega á þverhníptri klettabrún. Síðan komum við á fjárgötur að botni Furufjarðar og þaðan norðvestur með fjörunni að sæluhúsinu í Furufirði.

8,8 km

Vestfirðir

Ekki fyrir hesta

Skálar:

Furufjörður: N66 15.888 W22 14.152.

Nálægar leiðir: Svartaskarð, Bolungarvíkurbjarg, Skorarheiði, Reykjafjarðarháls, Þaralátursnes.

Skrásetjari: Jónas Kristjánsson

Heimild: Útivistarkort
Fróðárheiði

Frá Búðum til Ólafsvíkur.

Þarna var fjölfarið.

Þeir sem komu að norðan eða úr Dalasýslu til skreiðarkaupa út undir Jökul kusu samt frekar að fara Rauðamelsheiði ofan í Hnappadalssýslu. Af því að erfitt var að fara um Búlandshöfða og Ólafsvíkurenni. Það var ekki fyrr en 1961 að kominn var akfær vegur fyrir Búlandshöfða, en hjá Ólafsvíkurenni 1963. Upp á Fróðárheiði að sunnanverðu fara hestamenn í dag ekki þjóðveginn heldur upp Hraunhafnardal upp á Rjúpnaborgir. Niður heiðina að norðanverðu er farinn þjóðvegurinn og komið að Klettakoti. Til Ólafsvíkur er svo farið meðfram Bugsvaðli. Syðst á heiðinni heitir Knarrarfjall og Knarrarklettar. Þar hafa margir hrapað fram af er þeir hafa villst af leið á Fróðárheiði.

Byrjum við þjóðveg 54 hjá Hraunhöfn innan við Búðir á Snæfellsnesi. Þaðan förum við upp Hraunhafnardal norðan við þjóðveg 54. Komum á veginn sunnan undir Miðfelli í 360 metra hæð. Fylgjum honum norður heiðina og niður Fróðármúla. Niðri í dalnum tökum við stefnu af veginum norður á Klettakot, síðan vestur með Bugavaðli að sunnanverðu og loks í Ólafsvík.

17,0 km

Snæfellsnes-Dalir

Skálar:

Fróðárheiði: N64 51.170 W23 30.470.

Nálægar leiðir: Kambsskarð, Búlandshöfði, Jökulháls, Ennisdalur, Ólafsvíkurenni.

Skrásetjari: Jónas Kristjánsson

Heimild: Herforingjaráðskort
Fróðastaðavað

Frá Reykholti um Skáneyjarbungu og Fróðastaðavað að Síðumúla í Hvítársíðu.

Ég veit ekki, hvort þetta vað hefur verið nýlega riðið.

Sennilega sama vað og kallað er Steinsvað í Sturlungu. Vaðið þótti nokkuð djúpreitt, en fá slys urðu þar. Guðmundur góði biskup vígði vaðið. Áður sagði hann: “Stundin er komin, en manninn vantar.” Í sömu andrá kom maður ríðandi hinum megin árinnar. Hann hleypti hesti sínum á bólakaf og drukknaði. Eftir að Guðmundur góði vígði vaðið hafa engir drukknað þar. Vigdís Jónsdóttir í Deildartungu var þó hætt komin þar kringum 1860. Hún var á ferð ásamt fleira fólki og losnaði frá hesti sínum úti í miðri á. Loft komst í pils hennar og flaut hún niður ána. Einn samferðamaður hennar fór fyrir hana neðar í ánni greip hana í straumiðunni og hífði hana upp á hest sinn. Hún var þá meðvitundarlaus.

Förum frá Reykholti ofan byggðar norðvestur eftir Grjótagötu um eyðibýlið Grímsstaði að bænum Skáney og þaðan til norðurs vestan við Skáneyjarbungu og áfram norður í nesið sunnan Hvítár. Þar er Fróðastaðavað, andspænis Fróðastöðum í Hvítársíðu. Norðan vaðsins er stutt leið frá Fróðastöðum vestur í Síðumúla.

7,7 km

Borgarfjörður-Mýrar

Ekki fyrir hesta

Ekki fyrir göngufólk

Nálægir ferlar: Hvítársíða.

Nálægar leiðir: Skáneyjarbunga, Húsafell, Hálsaleið, Bugar.

Skrásetjari: Jónas Kristjánsson

Heimild: Örn H. Bjarnason
Fríðufell

Frá Þorbrandsstöðum í Vopnafirði að Mel við Hofsá.

Þar sem fjallaskálinn Melur er núna, var áður heiðarbýlið Melur, í 460 metra hæð.

Förum frá Þorbrandsstöðum suðvestur með Þorbrandsstaðahálsi og Gullborg að Tungukolli. Síðan suðvestur upp hlíðina í Tungukoll. Þá suðvestur að Fríðufelli, suður með fellinu, suðvestur yfir Sauðárdal, að fjallakofanum Mel við Hofsá nálægt vegamótum þjóðvega 1 og 85.

28,3 km

Austfirðir

Skálar:

Melur: N65 28.254 W15 26.941.

Nálægar leiðir: Hofsárdalur, Skjaldklofi, Sauðahryggur.

Skrásetjari: Jónas Kristjánsson

Heimild: Útivistarkort
Friðmundarvötn

Frá vegamótum á Hellisvörðuási að Stífluvegi við Blöndulón.

Friðmundarvötn heita eftir landnámsmanninum Friðmundi í Forsæludal inn af Vatnsdal.

Byrjum við reiðslóðamót á Hellisvörðuási norðan Vestara-Friðmundarvatns. Förum til austurs austur fyrir Deildartjörn og síðan suður um Riðavíkurbungu. Næst til suðurs milli Friðmundarvatna og milli Mjóavatns og Þrístiklu. Loks suður að Stífluvegi við Blöndulón norðvestanvert.

16,9 km

Húnavatnssýslur

Skálar:

Friðmundarvötn: N65 18.285 W19 50.796.

Jeppafært

Nálægar leiðir: Öldumóða, Úlfkelshöfði, Áfangi, Stífluvegur, Gilsárvatn.

Skrásetjari: Jónas Kristjánsson

Heimild: Herforingjaráðskort
Fossölduver

Frá fjallaskálanum Kletti í Þjórsárdal um Fossölduver að fjallaskálanum Skeiðamannafiti.

Förum frá fjallaskálanum Kletti í Þjórsáral norðnorðaustur afréttinn, yfir línuveginn á Hreppafréttum og áfram sömu leið norður í fjallaskálann á Skeiðamannafiti.

23,2 km

Árnessýsla

Skálar:

Klettur: N64 10.872 W19 52.287.

Skeiðamannafit: N64 18.732 W19 32.426.

Jeppafært

Skrásetjari: Jónas Kristjánsson

Heimild: Kortavefur LH
Fremstaver

Frá Kjóastöðum í Biskupstungum að fjallaskálanum Fremstaveri sunnan undir Bláfelli.

Ekki þarf að fara um Kjóastaðaland á þessari leið. Er þá fylgt bílvegi hjá Gullfossi og fossinn skoðaður í leiðinni.

Þetta er syðsti leggur hins sögufræga Kjalvegar. Útsýni er bezt, þegar leiðin er farin til norðurs. Fyrst er farið um vel gróna haga Kjóastaða og síðan um auðnir Tunguheiðar beggja vegna Sandár. Leifar gamla vegarins sjást bezt við Lágumýri, þar sem slóðin er niðurgrafin á nokkrum kafla. Bláfell er helzta kennileiti svæðisins, 1204 metra hár móbergsstapi. Þar bjó Bergþór tröll, að því er segir í þjóðsögum. Tignarlegar eru skörðóttar Jarlhettur í norðvestri í jaðri Langjökuls. Þar nær Tröllhetta 943 metra hæð.

Förum frá Kjóastöðum norðvestur gamla Kjalveg um Brúarheiði í Kjóastaðalandi, um hlið úr landi Kjóastaða og áfram um Lágumýri, þar sem gamla, niðurgrafna reiðleiðin sést vel. Þar er eyðibýlið Hólar. Síðan förum við um malarnámur að Tungufljóti. Þar við Stapa beygjum við til suðausturs að þjóðvegi 35 um Kjöl. Að mestu fylgjum við veginum norðaustur að Hvítá, en styttum stóran krók af honum byggðamegin brúar á Sandá. Undir Kattarhrygg förum við yfir á heimreið að skálanum í Fremstaveri sem er í 280 metra hæð undir Bláfelli.

23,4 km

Árnessýsla

Skálar:

Fremstaver : N64 27.023 W19 56.417

Sandbúðahótel: N64 24.160 W20 03.070.

Nálægir ferlar: Hvítárvatn.

Nálægar leiðir: Skjaldbreiður, Hagavatn, Farið, Bláfellsháls.

Skrásetjari: Jónas Kristjánsson

Heimild: Jónas Kristjánsson
Fossnes

Frá Laxárdal um heiðaveg að Fossnesi í Gnúpverjahreppi.

Var áður þjóðleið, en nú er oftast farið með þjóðvegi miklu vestar.

Förum frá Laxárdal með þjóðvegi 329 í Skáldabúðir. Þaðan förum við sunnan túngirðingar suðsuðaustur um heiðina, vestan við Vörðuása. um Stóra-Skyggni, yfir Tungá, hjá eyðibýlinu Ásaseli og austan við Brúnir og Stekkjarás að Fossnesi.

5,5 km

Árnessýsla

Nálægir ferlar: Laxárdalsvað, Kaldbaksvað, Hallarmúli.

Nálægar leiðir: Stóra-Laxá, Stóru-Laxárvað, Hlíðarfjall, Skáldabúðir, Illaver, Þjórsárholt, Hamarsheiði, Ásólfsstaðir, Þjófagil, Hagavað.

Skrásetjari: Jónas Kristjánsson

Heimild: Jónas Kristjánsson
Fossheiði

Frá Tungumúla í Hagavaðli um Fossheiði upp á Miðvörðuheiði við Vegamót.

Hér varð slys á nítjándu öld, þegar menn voru að flytja bát yfir heiðina frá Fossi til Barðastrandar. Þeir villtust og fóru fram af björgum.

Förum frá Tungumúla til vestnorðvesturs um klettahjallann Leikvöll sunnan í Tungumúlafjalli. Síðan yfir Geitaá ofan Sjónarhóls og um Geitamúla og Aronslautir norðnorðvestur á Fossheiði vestan í Tungumúlafjalli og inn á Miðvörðuheiði við Vegamót suðaustan við Mjósund. Þar komum við inn á leið frá Krossi í Hagavaðli um Mjósund til Fossfjarðar í Arnarfirði.

6,8 km

Vestfirðir

Nálægar leiðir: Mjósund, Miðvörðuheiði, Lækjarskarð, Hagavaðall.

Skrásetjari: Jónas Kristjánsson

Heimild: Herforingjaráðskort
Fosselsskógur

Frá Rauðuskriðu í Aðaldal með Skjálfandafljóti að Fosshóli í Bárðardal.

Gatan getur verið tæp við Skjálfandafljót vegna ágangs fljótsins.

Byrjum á þjóðvegi 85 við brúna á Skjálfandafljóti hjá Rauðuskriðu. Förum þjóðveg suður með Skjálfandafljóti að austanverðu að Vaði og síðan reiðslóð suður með fljótinu um Glaumbæjarsel og Fljótsbakka að Ingjaldsstöðum. Þaðan suður að Fosshóli í Bárðardal.

17,8 km

Þingeyjarsýslur

Ekki fyrir hesta

Nálægir ferlar: Gullvegurinn, Hvammsheiði.

Nálægar leiðir: Kinnarfell, Fossel, Fljótsheiði, Hafralækjarskarð, Sandsbæir.

Skrásetjari: Jónas Kristjánsson

Heimild: Herforingjaráðskort
Fossel

Frá Vaði við Skjálfandafljót um Fosselsskóg að gamla þjóðveginum yfir Fljótsheiði.

Athugið, að þetta er viðurkennd reiðleið, þótt sumarhúsaeigendur við Vað reyni að amast við hestum.

Förum frá Vaði suður með fljótinu og síðan dráttarvélagötu á ská um skóginn upp á Fljótsheiði. Fylgjum þeirri slóð áfram uppi á heiði, unz við komum að gamla þjóðveginum um Fljótsheiði.

7,2 km

Þingeyjarsýslur

Nálægar leiðir: Kinnarfell, Fosselsskógur, Fljótsheiði.

Skrásetjari: Jónas Kristjánsson

Heimild: Jónas Kristjánsson
Fossdalur

Frá Torfhvalastöðum við Langadal um Beilárdal og inn í botn Fossdals.

Förum frá Torfhvalastöðum suðaustur á Beilárvelli. Þaðan norðaustur um Beilárdal að Vikravatni og loks norður Fossdal inn í dalbotn.

11,1 km

Borgarfjörður-Mýrar

Skálar:

Torfhvalastaðir: N64 46.940 W21 45.546.

Skrásetjari: Kortavefur LH

Heimild: Kortavefur LH
Fossdalsskarð

Frá Ormsstöðum í Breiðdal um Fossdalaskarð til þjóðvegar 96 í Stöðvarfirði.

Algengara var að fara um Timburgatnaskarð litlu norðvestar milli Timburgatnatinda.

Förum frá Ormsstöðum norðnorðaustur með Brunnlækjargili á fjallið vestan við Fanndalsfjall. Þegar upp er komið beygjum við til austnorðausturs í Fossdalsskarð í 660 metra hæð. Þaðan förum við norðaustur og niður í Fossdal meðfram Fossá. Í brekkunum sameinumst við leiðinni um Fanndalsskarð. Að lokum förum við austur láglendið að þjóðvegi 96 í Stöðvarfirði.

6,4 km

Austfirðir

Mjög bratt

Nálægar leiðir: Gunnarsskarð, Fanndalsskarð, Stöðvarsskarð.

Skrásetjari: Jónas Kristjánsson

Heimild: Breiddalur.is
Fossbrekkur

Frá Múla í Múladal sunnan Geithellaár að leið um Geithelladal.

Hvor hluti dalsins heitir eftir höfuðbóli hvors um sig. Jeppaslóðir liggja inn dalinn beggja vegna árinnar inn að fjallaskálanum Leirási. Landslag er fjölbreytt í þessum langa dal, trjágróður þó meiri í Geithelladal.

Svo segir í Árbók FÍ 2002: “Áin er báðum [dölum] sameiginleg og ýmsir drættir í landslagi í dalnum svipaðir, berglög sem mynda ása ganga víða hallandi niður að ánni beggja vegna og bera sumpart hliðstæð nöfn. Augljósast er þetta þar sem fram koma litbrigði í líparíti og flikrubergslögum. Fjallgarðarnir hvor sínum megin ganga út frá Hraunum og eru báðir gilskornir, en norðan dalsins eru fjöllin jafnhærri en að sunnanverðu.; þar rís Þrándarjökull í 1248 m hæð …”

Förum frá Múla vestur fyrir sunnan Geithellaá, um Háahraun og Fleti og vestur með Fossbrekkum undir Rönum. Síðan vestur um Ræningjalágar og Hvannavelli og áfram undir Grenishlíð að fjallaskálanum í Leirási.

13,4 km

Austfirðir

Jeppafært

Nálægar leiðir: Geithelladalur, Hofsdalur, Flugustaðadalur, Lónsheiði.

Skrásetjari: Jónas Kristjánsson

Heimild: Árbækur Ferðafélagsins
Fossavegur

Frá Dunki eða Skiphóli hjá Gunnarsstaðaey á Skógarströnd upp með Bakkaá að Hallkelsstaðahlíð í Hnappadal.

Sagt var að fara upp á Fossa eða inn Fossa þegar farið var úr Hnappadal og vestur, en talað um suður Fossa þegar farið var úr Hörðudal. Í Bjarnar sögu Hítdælakappa heitir leiðin Knappafellsheiði. Hana fór Þorsteinn Kuggason frá Ljárskógum ásamt mönnum sínum á leið í jólaboð til Dálks að Húsafelli í Borgarfirði og gistu að Hafursstöðum. Var aldrei fjölfarinn og er sjaldfarinn nú. Þegar komið er upp fyrir Fossabrekkur er klettarani rétt vestan við slóðina, sem heitir Beinakast. Þar fundust árið 1954 bein af manni sitjandi á hækjum sér. Sennilega örmagnast á vetrardegi, sofnað og ekki vaknað aftur. Dunkur heitir svo vegna dunka eða dynkja í Hestfossi, en hann er skammt frá þjóðveginum. Á þessari leið eiga engir jeppar að geta verið á ferð.

Förum frá Skiphóli upp með Dunká að austanverðu suður yfir þjóðveg 54 vestan við Dunk og síðan áfram upp með ánni að vestanverðu inn Dunkárdal. Beygjum við Helguhól vestur úr dalnum inn með Stangá undir Bakkamúla. Síðan suður um Baltarsund og vestur á Baltarhrygg í 400 metra hæð. Þá suðvestur með Fossá, hjá klettarananum Beinakasti og niður Fossabrekkur í Dýjadal, sem liggur norðaustur frá Hlíðarvatni. Áfram að eyðibýlinu Hafursstöðum austan vatnsins eða að Hallkelsstaðahlíð norðan vatnsins. Frá Hafursstöðum förum við suðvestur fyrir vatnið að þjóðvegi 55 við Heggstaði.

18,7 km

Snæfellsnes-Dalir

Nálægir ferlar: Rauðamelsheiði, Skógarströnd.

Nálægar leiðir: Hattagil, Klifháls.

Skrásetjari: Jónas Kristjánsson

Heimild: Herforingjaráðskort